ODBOR ZA KONTROLU SLUŽBI BEZBEDNOSTI USVOJIO IZVEŠTAJ O RADU VOJNOBEZBEDNOSNE AGENCIJE

Odbor za kontrolu službi bezbednosti Narodne skupštine Republike Srbije je na Trećoj sednici održanoj 17. juna 2014. godine usvojio Izveštaj o radu Vojnobezbednosne agencije za period od 1. oktobra 2013. godine do 1. aprila 2014. godine.

Odbor za kontrolu službi bezbednosti je ustanovio da je Vojnobezbednosna agencija u izveštajnom periodu kontraobaveštajnim i bezbednosnim merama efikasno štitila Ministarstvo odbrane, Vojsku Srbije i odbrambene pripreme zemlje u celini, u skladu sa zakonskom regulativom.

Odbor je preporučio Vojnobezbednosnoj agenciji pokretanje inicijative za izmenu zakonskih rešenja koja će doprineti efikasnosti rada službe, redefinisanju delokruga i zadataka službe kao i prilagođavanju realnim bezbednosnim izazovima, rizicima i pretnjama kojima je izložen sistem odbrane u celini.